CELEX: 32015D1908
Language: et
Date: 2015-10-22 00:00:00
Title: Nõukogu otsus (ÜVJP) 2015/1908, 22. oktoober 2015, ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmse mehhanismi toetamise kohta, et vähendada nendega ebaseaduslikult kauplemise riski („iTrace II”)

23.10.2015   
            
            
               ET
            
            
               Euroopa Liidu Teataja
            
            
               L 278/15
            
         NÕUKOGU OTSUS (ÜVJP) 2015/1908,
   22. oktoober 2015,
   ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmse mehhanismi toetamise kohta, et vähendada nendega ebaseaduslikult kauplemise riski („iTrace II”)
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 26 lõiget 2 ja artikli 31 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Euroopa Ülemkogu võttis 13. detsembril 2003 vastu Euroopa julgeolekustrateegia, milles toodi välja viis peamist liidu ees seisvat väljakutset: terrorism, massihävitusrelvade levik, piirkondlikud konfliktid, riigi läbikukkumine ja organiseeritud kuritegevus. Neist viiest nelja puhul on kesksel kohal tavarelvade, sealhulgas väike- ja kergrelvade ebaseaduslikust valmistamisest, üleandmisest ja levitamisest ning nende ülemäärasest hankimisest ja kontrollimatust levikust tulenevad tagajärjed. Need suurendavad ebakindlust Sahara-taguses Aafrikas, Lähis-Idas ja mitmes muus maailma piirkonnas, teravdades konfliktiolukorda ja raskendades konfliktijärgset rahu kindlustamist, seades seega tõsiselt ohtu rahu ja julgeoleku.
            
         
               (2)
            
            
               Euroopa Ülemkogu võttis 15.–16. detsembril 2005 vastu ELi strateegia väike- ja kergrelvade ning nende laskemoona ebaseadusliku hankimise ja salakaubaveo vastaseks võitluseks (edaspidi „ELi väike- ja kergrelvade strateegia”), milles on esitatud suunised ELi tegevuseks väike- ja kergrelvade valdkonnas. ELi väike- ja kergrelvade strateegias rõhutatakse, et väike- ja kergrelvad soodustavad terrorismi ja organiseeritud kuritegevuse süvenemist ning on üheks konfliktide vallandumise ja leviku ning riigistruktuuride kokkuvarisemise peamistest teguritest.
            
         
               (3)
            
            
               ELi väike- ja kergrelvade strateegias kinnitatakse samuti, et liit peaks tugevdama ja toetama sanktsioonide järelevalve süsteemi, toetama ekspordikontrolli tugevdamist ning tutvustama nõukogu ühist seisukohta 2008/944/ÜVJP, (1) muu hulgas edendades läbipaistvuse parandamise meetmeid.
            
         
               (4)
            
            
               20. juulil 2001 vastu võetud väike- ja kergrelvade ebaseadusliku kaubanduse ennetamise, tõkestamise ja likvideerimise kõiki aspekte käsitleva Ühinenud Rahvaste Organisatsiooni tegevusprogrammiga (edaspidi „ÜRO tegevusprogramm”) on kõik ÜRO liikmesriigid võtnud endale kohustuse hoida ära ebaseaduslik kauplemine väike- ja kergrelvadega, sealhulgas nende kõrvalesuunamine vastava loata saajatele ning eelkõige võtta ekspordilubade taotluste hindamisel arvesse väike- ja kergrelvade ebaseaduslikku kaubandusse kõrvalesuunamise riski.
            
         
               (5)
            
            
               ÜRO Peaassamblee võttis 8. detsembril 2005 vastu riikidel ebaseaduslike väike- ja kergrelvade õigeaegset ja usaldusväärset tuvastamist ja päritolu kindlakstegemist võimaldava rahvusvahelise meetme.
            
         
               (6)
            
            
               2012. aastal ÜRO tegevusprogrammi teisel läbivaatamiskonverentsil kinnitasid kõik ÜRO liikmesriigid veel kord oma kohustust hoida ära väike- ja kergrelvade ebaseaduslikku kaubandust, sealhulgas nende kõrvalesuunamist vastava loata saajatele, ja oma ÜRO tegevusprogrammis toodud kohustusi hinnata ekspordilubade taotlusi.
            
         
               (7)
            
            
               ÜRO Peaassamblee võttis 2. aprillil 2013 vastu relvakaubanduslepingu teksti. Selle lepingu eesmärk on kehtestada võimalikult rangeimad ühised rahvusvahelised standardid tavarelvastuse rahvusvahelise kaubanduse reguleerimiseks või selle tõhustamiseks, tõkestada ja likvideerida ebaseaduslikku tavarelvadega kauplemist ning ennetada tavarelvade kõrvalesuunamist. Liit peaks tõhusa relvade üleandmise kontrolli rakendamiseks toetama kõiki ÜRO liikmesriike, et tagada relvakaubanduslepingu võimalikult suur tõhusus, eelkõige seoses selle artikli 11 rakendamisega.
            
         
               (8)
            
            
               Liit toetas varem nõukogu otsusega 2013/698/ÜVJP (2) ettevõtet Conflict Armament Research Ltd. (CAR).
            
         
               (9)
            
            
               Liit soovib rahastada ebaseaduslikest väike- ja kergrelvadest ja muudest ebaseaduslikest tavarelvadest ja laskemoonast teavitamise ülemaailmse mehhanismi teist etappi, et vähendada nendega ebaseaduslikult kauplemise riski ja jätkuvalt toetada eespool kirjeldatud eesmärkide saavutamist,
            
         ON VASTU VÕTNUD KÄESOLEVA OTSUSE:
   Artikkel 1
   Selleks et rakendada ELi väike- ja kergrelvade strateegiat ning edendada rahu ja julgeolekut, on liidu toetatavatel projektitegevustel järgmised konkreetsed eesmärgid:
   
               —
            
            
               jätkuvalt käitada ja veelgi tugevdada ligipääsetavat ja kasutajasõbralikku ülemaailmset teabehaldussüsteemi kõrvalesuunatud või salakaubana veetavaid väike- ja kergrelvi ja muid ebaseaduslikke tavarelvi ja laskemoona käsitlevate andmete jaoks („iTrace”), et anda poliitikakujundajate, tavarelvade kontrolli ekspertide ja tavarelvade ekspordikontrolli ametnike käsutusse asjakohane teave, mille põhjal töötada välja tavarelvade ja laskemoona ebaseadusliku leviku vastased tõhusad ja tõenditel põhinevad strateegiad ja projektid;
            
         
               —
            
            
               teha koha peal uuringuid konfliktide all kannatavatel aladel ringlevate väike- ja kergrelvade ja muude ebaseaduslike tavarelvade ja laskemoona kohta, sisestades kogu saadud tõendusmaterjali teabehaldussüsteemi ja saates vajaduse korral ametlikke päritolu puudutavaid päringuid riikide valitsustele, ja avaldada teave pärast kontrollimist (sealhulgas ametliku päringu abil) iTrace süsteemis;
            
         
               —
            
            
               esitada tsentraliseeritud kujul kontrollitud aruandeid olemasolevate poliitikakujundamise seisukohast asjakohaste väike- ja kergrelvade ja muude ebaseaduslike tavarelvade ja laskemoona üleandmist käsitlevate dokumentide, sealhulgas riiklike relvaekspordi aruannete, ÜRO tavarelvastuse registrile ning väike- ja kergrelvade ÜRO tegevusprogrammi alusel esitatavate riikide aruannete, riiklike, piirkondlike ja rahvusvaheliste õigusnormide tekstide ning ÜRO sanktsioonide järelevalvega tegelevate töörühmade, kodanikuühiskonna organisatsioonide ja rahvusvahelise uudistemeedia koostatud väike- ja kergrelvade ja muude ebaseaduslike tavarelvade ja laskemoona ebaseaduslikku üleandmist käsitlevate kontrollitud aruannete kohta;
            
         
               —
            
            
               suurendada teadlikkust projekti tulemustest teavitustegevuse kaudu, aidates kaasa projekti iTrace eesmärgi täitmisele ja soovitades selle olemasolevaid funktsioone rahvusvahelistele ja riigisisestele poliitikakujundajatele, tavarelvade kontrolli ekspertidele ja relvaekspordi lube andvatele asutustele; ning suurendada rahvusvahelist suutlikkust, et jälgida väike- ja kergrelvade ja muude ebaseaduslike tavarelvade ja laskemoona ebaseaduslikku levikut ja samuti abistada poliitikakujundajaid rahvusvahelise abi ja koostöö prioriteetsete valdkondade kindlaksmääramisel ning vähendada väike- ja kergrelvade ja muude ebaseaduslike tavarelvade ja laskemoona kõrvalesuunamise riski. Teavitustegevus kavandatakse selliselt, et koordineerida teabejagamist ja luua püsivad partnerlused üksikisikute ja organisatsioonidega, kes on suutelised koguma informatsiooni, mida saab sisestada süsteemi iTrace;
            
         
               —
            
            
               esitada olulisi poliitikaküsimusi käsitlevaid aruandeid, mis koostatakse kohapealsetel uurimistel saadud andmete põhjal ja sisestatakse süsteemi iTrace, rahvusvahelist tähelepanu väärivate konkreetsete valdkondade kohta, sealhulgas peamiste väike- ja kergrelvade ja muude ebaseaduslike tavarelvade ja laskemoona salakaubaveo skeemide ning salakaubana veetavate relvade ja laskemoona piirkondliku leviku kohta.
            
         Projekti, mille üksikasjalik kirjeldus on esitatud käesoleva otsuse lisas, rahastab liit.
   Artikkel 2
   1.   Käesoleva otsuse rakendamise eest vastutab liidu välisasjade ja julgeolekupoliitika kõrge esindaja (edaspidi „kõrge esindaja”).
   2.   Artiklis 1 osutatud projekti tehnilist rakendamist teostab Conflict Armament Research Ltd. (edaspidi „CAR”).
   3.   CAR täidab oma ülesannet kõrge esindaja vastutusel. Selleks lepib kõrge esindaja CARiga kokku vajaliku töökorra.
   Artikkel 3
   1.   Lähtesumma artiklis 1 osutatud projekti rakendamiseks on 2 530 684 eurot. Kogu projekti hinnanguline üldeelarve on 3 020 000 eurot, mida kaasrahastavad CAR ja Saksamaa Välisministeerium.
   2.   Kulutusi, mida rahastatakse lõikes 1 sätestatud summast, hallatakse vastavalt liidu üldeelarve suhtes kohaldatavatele menetlustele ja reeglitele.
   3.   Järelevalvet lõikes 1 osutatud lähtesumma nõuetekohase haldamise üle teeb komisjon. Sellel eesmärgil sõlmib komisjon CARiga asjakohase lepingu. Selles lepingus sätestatakse, et CAR tagab liidu rahalise panuse nähtavuse vastavalt selle suurusele.
   4.   Komisjon püüab sõlmida lõikes 3 osutatud lepingu niipea kui võimalik pärast käesoleva otsuse jõustumist. Komisjon teavitab nõukogu kõigist selle protsessi käigus esile kerkivatest probleemidest ning teatab lepingu sõlmimise kuupäeva.
   Artikkel 4
   1.   Kõrge esindaja esitab nõukogule CARi koostatavatele kirjeldavatele kvartaliaruannetele tuginedes aruandeid käesoleva otsuse rakendamise kohta. Nimetatud aruannete põhjal viib nõukogu läbi hindamise. Selleks et aidata nõukogul hinnata käesoleva otsuse tulemusi, hindab projekti välisasutus.
   2.   Komisjon annab aru artiklis 1 osutatud projekti finantsaspektide kohta.
   Artikkel 5
   1.   Käesolev otsus jõustub selle vastuvõtmise kuupäeval.
   2.   Käesolev otsus kaotab kehtivuse 24 kuu möödumisel artikli 3 lõikes 3 osutatud lepingu sõlmimisest. Kui kuue kuu jooksul alates käesoleva otsuse jõustumise kuupäevast ei ole nimetatud lepingut sõlmitud, kaotab otsus kehtivuse.
   
      Luxembourg, 22. oktoober 2015
      
         
            Nõukogu nimel
         
         
            eesistuja
         
         F. ETGEN
      
   
   
      (1)  Nõukogu 8. detsembri 2008. aasta ühine seisukoht 2008/944/ÜVJP, millega määratletakse sõjatehnoloogia ja -varustuse ekspordi kontrolli reguleerivad ühiseeskirjad (ELT L 335, 13.12.2008, lk 99).
   
      (2)  Nõukogu 25. novembri 2013. aasta otsus 2013/698/ÜVJP ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmse mehhanismi toetamise kohta, et vähendada nendega ebaseaduslikult kauplemise riski (ELT L 320, 30.11.2013, lk 34).
   
      LISA
      
         Väike- ja kergrelvadest ja muudest ebaseaduslikest tavarelvadest ja laskemoonast teavitamise ülemaailmne mehhanism iTrace
      
      1.   Ühise välis- ja julgeolekupoliitika (ÜVJP) alusel antava toetuse taust ja põhjendus
      
      1.1   Käesolev otsus lähtub varasematest järjestikustest nõukogu otsustest, mis võeti vastu väike- ja kergrelvade ja muude ebaseaduslike tavarelvade kõrvalesuunamise ja salakaubaveo destabiliseeriva mõju vastu võitlemiseks, eelkõige nõukogu otsusest 2013/698/ÜVJP, (1) millega loodi ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmne mehhanism iTrace.
      Väike- ja kergrelvade ja muude ebaseaduslike tavarelvade ja laskemoona ebaseaduslik levik on peamine tegur riikide stabiilsuse nõrgendamisel ja konfliktide teravdamisel, mis on tõsiseks ohuks rahule ja julgeolekule. ELi väike- ja kergrelvade strateegias osutatakse, et ebaseaduslikud relvad ja laskemoon soodustavad terrorismi ja organiseeritud kuritegevuse süvenemist ja on üheks konfliktide vallandumise ja leviku ning riigistruktuuride kokkuvarisemise peamistest teguritest.
      Otsuse 2013/698/ÜVJP kohane tegevus on märkimisväärselt suurendanud rahvusvahelise kogukonna kontrolli- ja diagnostikavõimet väike- ja kergrelvade ja muude ebaseaduslike tavarelvade ebaseadusliku leviku vastase võitluse valdkonnas. Otsuse 2013/698/ÜVJP raames on iTrace dokumenteerinud üle 200 000 ühiku tavarelvi, laskemoona ja nendega seotud materjale, sealhulgas isetehtud lõhkeseadmeid. See ületab suure varuga kõik varasemad ebaseaduslike relvade kaardistamised kokku. iTrace'i kohapealseid uurimisi on läbi viidud Kesk-Aafrika Vabariigis, Tšaadis, Kongo Demokraatlikus Vabariigis, Côte d'Ivoire's, Egiptuses, Iraagis, Jordaanias, Liibanonis, Malis, Mauritaanias, Myanmaris, Nepalis, Somaalias, Somaalimaal, Lõuna-Sudaanis, Süürias, Araabia Ühendemiraatides ja Ugandas. iTrace on ka osutanud märkimisväärset tehnilist abi ÜRO Julgeolekunõukogu sanktsioonide rühmadele ja ÜRO missioonidele (MINUSCA, MINUSMA, MONUSCO, UNMISS, UNOCI ja UNSOM) ning mitmele valitsusele, kes taotlesid iTrace'i uurimisalast toetust.
      Kuna uurimiste ulatus ja mitmekülgsus on suurenenud, on iTrace muutunud järjest olulisemaks vahendiks, millega: a) luuakse poliitilist kasutatavat teavet ebaseaduslike relvade liikumisest konfliktipiirkondadesse, eelkõige ELi liikmesriikidele muret tekitavatesse konkreetsetesse piirkondadesse; b) võimaldatakse reaalajas pilti relvade ebaseaduslikust kaubandusest maailmas; c) luuakse kõrvalesuunamise profiile, et suurendada ELi ekspordikontrolli asutuste suutlikkust hinnata kõrvalesuunamise riske enne eksporti; d) edendatakse teabejagamist muidu nõrgalt seotud ÜRO, rahvusvaheliste, piirkondlike ja riiklike asutuste vahel.
      1.2.   Käesoleva otsuse eesmärk on seetõttu jätkata nõukogu otsuse 2013/698/ÜVJP raames läbiviidava pilootprojekti tööd, pakkudes poliitikakujundajatele, relvakontrolli ekspertidele ja relvaekspordi kontrolli ametnikele süstemaatiliselt koostatud asjakohast teavet, mis võimaldab neil töötada välja tõhusad tõenditel põhinevad leviku tõkestamise strateegiad tavarelvade ja nende laskemoona ebaseadusliku leviku vastu, et parandada rahvusvahelist ja piirkondlikku julgeolekut. Sellega jätkatakse nende toetamist eduka reageeriva strateegia kombineerimisel sobiva ennetava tegevusega, et tõkestada ebaseaduslikku pakkumist ja nõudlust, ning tõhusa tavarelvade kontrolli tagamisel kolmandates riikides.
      1.3.   Käesoleva otsuse kohaselt käitatakse ja täiustatakse jätkuvalt üldsusele ligipääsetavat internetipõhist süsteemi iTrace, mille kaudu jälgitakse ebaseaduslikke väike- ja kergrelvi ning muid ebaseaduslikke tavarelvi ja laskemoona, koondades andmed konkreetsete relvatüüpide, tarnijate, üleandmise suundumuste ja ebaseaduslike saajate kohta. Konfliktidest mõjutatud piirkondadele keskenduv iTrace on ülemaailmne teavitamise mehhanism, mis võimaldab riikide valitsustel jälgida väike- ja kergrelvade ja muude tavarelvade ja nende laskemoona salakaubavedu ning analüüsida kõrvalesuunamise juhtumeid.
      2.   Üldised eesmärgid
      
      Järgnevalt kirjeldatava tegevusega toetatakse täiendavalt rahvusvahelist kogukonda väike- ja kergrelvade ja muude tavarelvade ja laskemoona kõrvalesuunamise ja salakaubaveo destabiliseeriva mõju vastu võitlemisel. Sellega jätkatakse poliitikakujundajate, relvakontrolli ekspertide ja relvaekspordi kontrolli ametnike asjakohast teavitamist, mis võimaldab neil töötada välja tõhusad tõenditel põhinevad leviku tõkestamise strateegiad väike- ja kergrelvade ja muude tavarelvade ja laskemoona ebaseadusliku leviku vastu, et parandada rahvusvahelist ja piirkondlikku julgeolekut. Tegevus hõlmab täpsemalt järgmist:
      
                  a)
               
               
                  esitatakse konkreetset teavet salakaubana veetud väike- ja kergrelvade ning muude tavarelvade kohta, mis on vajalik väike- ja kergrelvade ebaseadusliku kaubanduse alase ÜRO tegevusprogrammi rakendamise tõhusamaks jälgimiseks;
               
            
                  b)
               
               
                  esitatakse konkreetset teavet, et tugevdada riikidel ebaseaduslike väike- ja kergrelvade õigeaegset ja usaldusväärset tuvastamist ja päritolu kindlakstegemist võimaldava rahvusvahelise vahendi rakendamist;
               
            
                  c)
               
               
                  esitatakse konkreetset teavet, et jälgida tavarelvade ja laskemoona konfliktidest mõjutatud piirkondadesse või rahvusvahelistele terroriorganisatsioonidele tarnimisega seotud peamisi marsruute ja üksuseid ning esitatakse tõendeid ebaseadusliku kaubandusega tegelevate rühmituste ja üksikisikute kohta, et toetada riikides läbiviidavaid kohtumenetlusi;
               
            
                  d)
               
               
                  parandatakse asjaomaste ÜRO organite, missioonide ja teiste rahvusvaheliste organisatsioonide vahelist koostööd väike- ja kergrelvade ning muude tavarelvade päritolu kindlakstegemise valdkonnas ning esitatakse teavet otse olemasolevate jälgimismehhanismide, sealhulgas Interpoli ebaseaduslike relvade andmete ja päritolu kindlakstegemise haldamise süsteemi (iARMS) toetamiseks; iARMS täiendab iTrace'i ja tagatakse nende pidev kooskõlastamine;
               
            
                  e)
               
               
                  esitatakse asjakohast teavet rahvusvahelise koostöö ja abi prioriteetsete valdkondade kindlakstegemiseks, et võidelda tõhusalt väike- ja kergrelvade ja muude tavarelvade ja laskemoona kõrvalesuunamise ja salakaubaveo vastu, nagu varude julgeoleku ja/või piirihaldusealaste projektide rahastamine;
               
            
                  f)
               
               
                  luuakse mehhanism, millega toetatakse relvakaubanduslepingu rakendamise järelevalvet, eelkõige üleantud tavarelvade kõrvalesuunamise tuvastamiseks, ning abistada valitsusi kõrvalesuunamise riski hindamisel enne tavarelvade eksporti, eelkõige kõrvalesuunamise riski relvi ostvas riigis või soovimatutel tingimustel toimuva re-ekspordi riski.
               
            3.   Projekti pikaajaline jätkusuutlikkus ja tulemused
      
      Tegevusega tugevdatakse väike- ja kergrelvade ja muude tavarelvade ja laskemoona ebaseadusliku leviku pideva jälgimise püsivat raamistikku. Eeldatakse, et sellega suurendatakse oluliselt olemasolevat relvadega seotud andmete mahtu ja toetatakse oluliselt tõhusa tavarelvade kontrolli ja relvaekspordi kontrolli poliitika sihipärast kujundamist. Täpsemalt öeldes, projekti tulemusena
      
                  a)
               
               
                  arendatakse edasi teabehaldussüsteemi, mis tagab ebaseaduslike tavarelvade andmete kogumise ja analüüsi pika aja vältel;
               
            
                  b)
               
               
                  antakse tavarelvade kontrolli poliitika kujundajate ja ekspertide käsutusse vahend tõhusamate strateegiate koostamiseks ning abi ja koostöö valdkondade kindlakstegemiseks (näiteks tehes kindlaks allpiirkondlikud või piirkondlikud koostöö-, kooskõlastamis- ja teabejagamismehhanismid, mis on vaja luua või mida on vaja tugevdada; tehes kindlaks ebaturvalised riiklikud varud, inventari ebapädeva haldamise, ebaseadusliku üleandmise marsruudid, nõrga piirikontrolli teostamise ja ebapiisava õiguskaitsealase suutlikkuse);
               
            
                  c)
               
               
                  tagatakse paindlikkus luua poliitika seisukohalt asjakohast teavet, olenemata kiirelt muutuvatest poliitilistest nõuetest;
               
            
                  d)
               
               
                  suurendatakse oluliselt rahvusvaheliste relvi jälgivate organisatsioonide ja isikute tegevuse tulemuslikkust, luues pidevalt laieneva haardega teabejagamismehhanismi.
               
            4.   Tegevuse kirjeldus
      
      4.1.   Projekt 1: Relvade päritolu kindlakstegemise ülemaailmse teabehaldussüsteemi iTrace ja internetipõhise kaardistamisportaali tõhustamine
      
      4.1.1.   Projekti eesmärk
      
      Projektiga täiendatakse iTrace'i tarkvara, mille CAR töötas algselt välja otsuse 2013/698/ÜVJP tingimuste kohaselt rakendatud projekti jaoks, ning suurendatakse süsteemi kasutajasõbralikkust. Nimetatud täiendused hõlmavad järgmist: parem andmeanalüüs; selliste kasutajafunktsioonide väljatöötamine, mis annavad konkreetsetele kasutajarühmadele selged juhised võimalikult suure kasu saamiseks süsteemi kasutamisest; kiire andmete vastuvõtmine (sealhulgas satelliitülekanne); poliitikadokumentide kohene ajakohastamine; mobiilne iTrace'i rakendus, mis toimib iOS® ja Android® seadmetes; ja andmebaasi täiustamine, et hõlmata rohkem erinevaid relvi ja komponente.
      4.1.2.   Projektitegevused
      
      Selle projekti raames tehakse järgmist.
      
                  a)
               
               
                  Süsteemi täiendatakse, et saaks teha keerulisi mitut aastat hõlmavaid relvade salakaubaveo suundumuste analüüse. Täiendused sisaldavad andmeotsingu ja visualiseerimise võimekust, mis võimaldab kasutajatel uurida suurte andmekogumite vahelisi keerulisi seoseid.
               
            
                  b)
               
               
                  Selliste kasutajafunktsioonide väljatöötamine, millega luuakse selgitav liides iTrace'i sisselogimise lehe ja portaali enese vahel. Kõnealused kasutajafunktsioonid rühmitatakse teemade kaupa ning konkreetsetele kasutajarühmadele (nt relvakontrolli poliitika kujundajad või relvaekspordi lube andvad ametnikud) suunatud videojuhenditega esitletakse süsteemi konkreetseid funktsioone (nt kõrvalesuunamise statistika või riikide profiilide loomine) ja antakse juhiseid täpseks otsinguks ja andmete kasutamiseks. Nende kasutajafunktsioonide hulka kuulub ka interaktiivne abifunktsioon, mis on loodud korduma kippuvate küsimuste alusel.
               
            
                  c)
               
               
                  Süsteemi kohandatakse, et võimaldada riigipõhise teabe (sealhulgas riikide aruanded, õigusaktid ja relvastuskontrolli vahendid) kohest ajakohastamist. Süsteem saab teavet reaalajas paljudest olemasolevatest andmebaasidest, mis võimaldab kiiret otsingut ja poliitikadokumentide kättesaamist mobiillahendustega (vt 4.1.2 e) allpool).
               
            
                  d)
               
               
                  Süsteem konfigureeritakse ümber, et võimaldada MS Excel® ja teiste tabelarvutusel põhinevate rakenduste andmete vastuvõtmist satelliit-üleslüli kaudu. Nimetatud areng eeldatavalt suurendab andmesisestuse kiirust viis korda. Suuremahuline andmekogumine (eelkõige Iraagis ja Süürias) on teinud selle arengu väga oluliseks.
               
            
                  e)
               
               
                  Vastavalt kasutajate vajadustele töötatakse projekti raames välja iTrace'i vähendatud versioon, mis on ette nähtud kasutamiseks iOS® ja Android® seadmetes. Selle rakenduse eesmärk on tagada poliitikakujundajatele juurdepääs iTrace'i georuumilise kaardistamise, kõrvalesuunamise jälgimise ja riigi dokumentide elementidele kõikide platvormide ja kõikide foorumite kaudu.
               
            
                  f)
               
               
                  Süsteemi muudetakse, et liita uusi andmebaase, et kajastada suuremat hulka erinevaid relvi, laskemoona, koostisosasid ja sõjaväeveokeid, mis on kindlaks määratud CARi 2013.–2015. aastatel laiendatud tegevuse käigus.
               
            4.1.3.   Projekti tulemused
      
      Projekti tulemusena
      
                  a)
               
               
                  võimaldatakse kõigil interneti kaudu kasutajatel sirvida andmeid konkreetse asukoha, riigi, piirkonna või kontinendi kaupa;
               
            
                  b)
               
               
                  tehakse kindlaks ja esitatakse visuaalsed tõendid kõrvalesuunatud või salakaubana veetud väike- ja kergrelvade ning muude tavarelvade ja laskemoona kohta vastavas asukohas, riigis, piirkonnas või kontinendil;
               
            
                  c)
               
               
                  kantakse internetipõhisele maailmakaardile üleandmise kuupäevad, ebaseadusliku tarne marsruudid ja osalevate salakaubavedajate andmed iga kirje kohta, mis on tehtud (tuhandetes) salakaubana veetud väike- ja kergrelvade ja muude tavarelvade ja laskemoona kohta;
               
            
                  d)
               
               
                  kogutakse automaatselt andmeid sarnaste juhtumite kohta (sama tüüpi, sama tootjariigi või samasse tooteseeriasse kuuluvad väike- ja kergrelvad ning muud tavarelvad ja laskemoon) ning kantakse vastavad kirjed ja nende asukoht internetipõhisele maailmakaardile;
               
            
                  e)
               
               
                  tehakse kindlaks ja kaardistatakse seosed eri tüüpi kõrvalesuunatud või salakaubana veetud väike- ja kergrelvade ning muude tavarelvade ja laskemoona vahel või rahvusvaheliste salakaubavedusid korraldavate poolte vahel;
               
            
                  f)
               
               
                  koostatakse põhjalikud aruanded (näiteks kõrvalesuunamise ulatuse kohta teatavas riigis või kõrvalesuunatud tavarelvade päritolu kohta), mis on allalaaditavad PDF-formaadis;
               
            
                  g)
               
               
                  olemasolevate poliitikakujundamise seisukohast asjakohaste väike- ja kergrelvade ning muude tavarelvade ja laskemoona üleandmist käsitlevate dokumentide, sealhulgas riiklike relvaekspordi aruannete, ÜRO tavarelvade registrile ning väike- ja kergrelvadealase ÜRO tegevusprogrammi raames esitatavate riikide aruannete, asjaomaste riiklike, piirkondlike ja rahvusvaheliste õigusnormide tekstide ning ÜRO sanktsioonide järelevalvega tegelevate töörühmade, kodanikuühiskonna organisatsioonide ja rahvusvahelise uudistemeedia koostatud väike- ja kergrelvade ning muude tavarelvade ja laskemoona ebaseaduslikku üleandmist käsitlevate kontrollitud aruannete esitamine riikide kaupa ja üldiselt;
               
            
                  h)
               
               
                  luuakse Interpoli iARMS'iga ühilduv andmevoog, mis võimaldab Interpolil võrrelda iARMS'is registreeritud kuriteos kasutatud relvi süsteemis iTrace olevate andmetega ebaseaduslike relvade kohta;
               
            
                  i)
               
               
                  koostatakse ümbersuunamise statistika, et toetada tavarelvade kontrolli eksperte selliste prioriteetsete valdkondade kindlaksmääramisel, kus parandada olukorda, pakkuda abi ja teha koostööd, ning abistada relvaekspordi lube andvaid riiklikke asutusi konkreetsete kõrvalesuunamise riskide märkamisel.
               
            4.1.4.   Projekti rakendamise näitajad
      
      Projektiga teenindatakse ja täiendatakse jätkuvalt internetipõhist, tasuta, üldsusele juurdepääsetavat kaardistamissüsteemi, millele juurdepääs ei ole võimalikele kasusaajatele piiratud.
      4.1.5.   Projekti kasusaajad
      
      Süsteem iTrace annab jätkuvalt järjest ulatuslikumat teavet, mis on konkreetselt mõeldud (kuid mitte ainult) riiklikele relvakontrolli poliitika kujundajatele; relvaekspordi lube andvatele asutustele; piirkondlikele ja rahvusvahelistele organisatsioonidele (sealhulgas ÜRO sanktsioonide järelevalvega tegelevad töörühmad, ÜRO rahuvalvemissioonid, UNODC, UNODA ja Interpol); valitsusvälistele uurimisasutustele (sealhulgas Bonni Rahvusvaheline Ümberkorralduskeskus (BICC), rahuteemaliste teadusuuringute ja teabe keskus (GRIP), Stockholmi Rahvusvaheline Rahu-uuringute Instituut (SIPRI) ja Small Arms Survey); eri huve edendavatele organisatsioonidele (sealhulgas Amnesty International ja Human Rights Watch) ning rahvusvahelisele uudistemeediale.
      4.2.   Projekt 2: Kohapealsed uuringud, mida on vaja väike- ja kergrelvade ning muude tavarelvade ja laskemoona kõrvalesuunamist ja salakaubandust käsitleva reaalajas dokumenteeritud andmetel põhineva tõendusmaterjali ja muude andmete süsteemi iTrace'i sisestamiseks
      
      4.2.1.   Projekti eesmärk
      
      Projekti raames uuritakse kohapeal väike- ja kergrelvade ning muude tavarelvade ja laskemoona ringlust konfliktidest mõjutatud piirkondades. Projekti geograafiline ulatus suureneb pidevalt ja selle prioriteetideks on mitmed ELi liikmesriikidele erilist muret valmistavad riigid, sealhulgas Kesk-Aafrika Vabariik, Iraak, Liibüa, Mali, Lõuna-Sudaan, Somaalia ja Süüria. Projekti rakendamist hõlbustab ametlike teabevahetuslepingute sõlmimine eri organisatsioonidega, sealhulgas ÜRO missioonidega, ning ka ametlike jälgimistaotluste valikuline saatmine riikide valitsustele.
      Peale selle jätkatakse projekti raames muudelt organisatsioonidelt kui CAR kogutud olemasoleva asjaomaseid üleandmisi käsitleva teabe analüüsi ja kontrolli (sealhulgas kohapealsete uurimiste kaudu) selle kandmiseks süsteemi iTrace.
      4.2.2.   Projektitegevused
      
      Selle projekti raames tehakse järgmist:
      
                  a)
               
               
                  lähetatakse kvalifitseeritud relvaeksperdid, et teha kohapeal konfliktidest mõjutatud riikidest saadud ebaseaduslike väike- ja kergrelvade ning muude ebaseaduslike tavarelvade, laskemoona ja materjali analüüs;
               
            
                  b)
               
               
                  viiakse läbi ebaseaduslikke väike- ja kergrelvi ning muid ebaseaduslikke tavarelvi, laskemoona ja nende kasutajaid käsitleva tõendusmaterjali, sealhulgas relvadest, nende komponentidest ning sise- ja välismärgistusest tehtud fotode, pakendite, seonduvate transpordidokumentide ja kohapealsete uuringute tulemuste (kasutajad, tarnijad ja üleandmise marsruudid) analüüs, läbivaatamine ja kontroll;
               
            
                  c)
               
               
                  vaadatakse läbi ja kontrollitakse täiendavaid hiljutisi tõendusmaterjale asjaomaste väike- ja kergrelvade ning muude tavarelvade ja laskemoona üleandmise kohta, mille on kogunud muu organisatsioon kui CAR, sealhulgas ÜRO sanktsioonide järelevalvega tegelevate töörühmade, kodanikuühiskonna organisatsioonide ja rahvusvahelise uudistemeedia aruandeid;
               
            
                  d)
               
               
                  kogu kogutud ja läbi vaadatud tõendusmaterjal sisestatakse iTrace i teabehaldussüsteemi ja internetipõhisesse kaardistamisportaali;
               
            
                  e)
               
               
                  tehakse kindlaks kohalikud partnerid ja toetatakse neid, et tagada pidev andmete kogumine iTrace i toetuseks nii kavandatavate tegevuste vältel kui ka pärast seda;
               
            
                  f)
               
               
                  jätkatakse suhtlemist ELi liikmesriikide valitsustega, et määrata riiklikud kontaktpunktid ja kehtestada kooskõlastusmehhanism, et selgitada CARi teostatava uurimise ulatust ja lahendada võimalikud huvide konfliktid enne uurimise läbiviimist.
               
            Projekt rakendatakse etappide kaupa kogu iTrace iga seotud projekti kaheaastase perioodi jooksul.
      4.2.3.   Projekti tulemused
      
      Projekti tulemusena
      
                  a)
               
               
                  dokumenteeritakse kohapeal konfliktidest mõjutatud piirkondades kõrvalesuunatud või salakaubana veetud tavarelvade ja laskemoona füüsilised tõendid;
               
            
                  b)
               
               
                  CARi ja CARiga kehtivaid teabevahetuslepinguid omavate organisatsioonide ja asjakohasel juhul muude organisatsioonide poolt kogu piirkonnas kõrvalesuunatud või salakaubana veetud tavarelvade ja laskemoona kohta kogutud tõendusmaterjali alusel kontrollitakse ebaseadusliku kaubanduse juhtumeid ja selgitatakse välja sellised juhtumid;
               
            
                  c)
               
               
                  esitatakse konkreetne visuaalne tõendusmaterjal kõrvalesuunatud või salakaubana veetud tavarelvade ja laskemoona kohta, sealhulgas fotod esemetest, seerianumbrid, tehasetähised, kastid, pakendite loetelud, tarnedokumendid ja lõppkasutaja tõendid;
               
            
                  d)
               
               
                  esitatakse ebaseaduslikku tegevust kirjeldavad ülevaated, sealhulgas salakaubaveo marsruutidest ning kõrvalesuunamises ja ebaseaduslikus üleandmises osalevatest isikutest, ja toetavate tegurite hinnang (käsitledes muu hulgas varude ebatõhusat haldamist ja julgeolekut ning taotluslikke riigi juhitavaid ebaseadusliku tarne võrgustikke);
               
            
                  e)
               
               
                  sisestatakse nimetatud tõendusmaterjal iTrace i teabehaldussüsteemi ja internetipõhisesse kaardistamisportaali avalikuks levitamiseks.
               
            4.2.4.   Projekti rakendamise näitajad
      
      Toimub kuni 30 kohapealset lähetust (sealhulgas vajaduse korral pikendatud lähetused) kaheaastase perioodi jooksul, et koguda tõendusmaterjali iTrace i teabehaldussüsteemi ja internetipõhisesse kaardistamisportaali sisestamiseks.
      4.2.5.   Projekti kasusaajad
      
      Kasusaajate täieliku loetelu (mis on kõigi käesolevas ettepanekus loetletud projektide puhul sama) kohta vt punkti 4.1.5 eespool.
      4.3.   Projekt 3: Suhtlemine sidusrühmadega ja rahvusvaheline kooskõlastamine
      
      4.3.1.   Projekti eesmärk
      
      Projektiga tutvustatakse iTrace ist tulenevat kasu rahvusvahelistele ja riiklikele poliitikakujundajatele, tavarelvade kontrolli ekspertidele ja relvaekspordi lube andvatele asutustele. Teavitustegevus kavandatakse selliselt, et koordineerida täiendavalt teabejagamist ja luua püsivad partnerlused üksikisikute ja organisatsioonidega, kes on suutelised koguma informatsiooni, mida saab sisestada süsteemi iTrace.
      4.3.2.   Projektitegevused
      
      Selle projekti raames tehakse järgmist.
      
                  a)
               
               
                  CARi töötajad teevad ettekandeid asjaomastel rahvusvahelistel konverentsidel, kus käsitletakse tavarelvadega ebaseadusliku kauplemise kõiki aspekte. Ettekannetel tutvustatakse süsteemi iTrace, pöörates eriti tähelepanu 1) sellest tulenevale konkreetsele kasule ÜRO tegevusprogrammi, relvakaubanduslepingu ja muude asjaomaste rahvusvahelise õiguse aktide rakendamise järelevalves; 2) selle kasulikkusele rahvusvahelise abi ja koostöö prioriteetsete valdkondade kindlakstegemisel; ning 3) selle kasulikkusele relvaekspordi lube andvatele asutustele riskihindamise profiilide koostamise mehhanismina.
               
            
                  b)
               
               
                  CARi töötajad teevad ettekandeid riikide valitsustele ja rahuvalveoperatsioonidele. Ettekannetel tutvustatakse süsteemi iTrace asjaomastele missiooni osakondadele, et innustada ja töötada välja ametlikud teabevahetust käsitlevad lepingud, millega on võimalik koguda teavet, mida saab sisestada iTrace i süsteemi, ja abistada poliitikakujundajaid rahvusvahelise abi ja koostöö prioriteetsete valdkondade kindlakstegemisel.
               
            Projekt rakendatakse kogu iTrace iga seotud projekti kaheaastase perioodi jooksul.
      4.3.3.   Projekti tulemused
      
      Projekti tulemusena
      
                  a)
               
               
                  tutvustatakse iTrace'i kasulikkust riikide ja rahvusvahelistele poliitikakujundajatele, kes töötavad tavarelvade kontrolli ja relvade ekspordikontrolli käsitlevate lepingute (ÜRO tegevusprogramm, relvakaubandusleping ja muud asjaomased rahvusvahelise õiguse aktid) rakendamise ja nende rakendamise hindamise nimel;
               
            
                  b)
               
               
                  antakse asjakohast teavet, et abistada poliitikakujundajaid ja tavarelvade kontrolli eksperte rahvusvahelise abi ja koostöö prioriteetsete valdkondade kindlakstegemisel ning tõhusate relvade leviku vastaste strateegiate väljatöötamisel;
               
            
                  c)
               
               
                  esitatakse relvaekspordi lube andvatele asutustele põhjalikku teavet iTrace i kohta ja selle kohta, millist kasu saab sellest lisaks täiendava tagasiside ja süsteemi parandamise võimaluse tagamisele riskihindamisel;
               
            
                  d)
               
               
                  hõlbustatakse teabe jagamist riikide valitsustele ja ÜRO rahuvalveoperatsioonidele, sealhulgas andmetöötlust ja analüüsimist süsteemi iTrace abil;
               
            
                  e)
               
               
                  laiendatakse tavarelvade ja laskemoona kõrvalesuunamise ja salakaubaveo kohapealsetes uurimistes osalevate tavarelvade kontrolli ekspertide rühmi ja arendatakse nende võrgustikke;
               
            
                  f)
               
               
                  parandatakse tavarelvade ja laskemoona päritolu kindlakstegemise kui ÜRO tegevusprogrammi ja relvakaubanduslepingu ja muude rahvusvaheliste ja piirkondlike relvakontrolli ja relvaekspordi kontrolli puudutavate õigusaktide rakendamise järelevalve abistamise viisi mainet avalikkuse hulgas.
               
            4.3.4.   Projekti rakendamise näitajad
      
      CARi töötajad osalevad kuni 12 teavituskonverentsil. Kõigil nendel konverentsidel tehakse ettekanne iTrace i kohta. Lõpparuandesse lisatakse nende konverentside kavad ja lühikokkuvõtted.
      4.3.5.   Projekti kasusaajad
      
      Kasusaajate täieliku loetelu (mis on kõigi käesolevas otsuses loetletud projektide puhul sama) kohta vt punkti 4.1.5 eespool.
      4.4.   Projekt 4: Poliitikaaruanded süsteemis iTrace
      
      4.4.1.   Projekti eesmärk
      
      Projekti käigus esitatakse olulisi poliitikaküsimusi käsitlevaid aruandeid, mis põhinevad kohapeal läbiviidud uurimiste tulemusel kogutud andmetel, mis edastatakse iTrace i süsteemi kaudu. Aruanded koostatakse toonitamaks konkreetseid rahvusvaheliselt muret põhjustavaid valdkondi, sealhulgas tavarelvade ja laskemoona salakaubaveo skeemid ning salakaubana veetud relvade ja laskemoona piirkondlik levik, ja rahvusvahelist tähelepanu vajavaid prioriteetseid valdkondi.
      4.4.2.   Projektitegevused
      
      Tehakse põhjalik analüüs, mille tulemusel koostatakse, vaadatakse läbi, toimetatakse ja avaldatakse kuni kümme iTrace iga seotud poliitikaaruannet.
      4.4.3.   Projekti tulemused
      
      Projekti tulemusena
      
                  a)
               
               
                  koostatakse kuni kümme aruannet, millest igaüks käsitleb erinevat rahvusvaheliselt muret põhjustavat küsimust;
               
            
                  b)
               
               
                  tagatakse iTrace iga seotud poliitikaaruannete levitamine kõigisse ELi liikmesriikidesse;
               
            
                  c)
               
               
                  töötatakse välja sihipärane teavitusstrateegia, et tagada maksimaalne ülemaailmne haare;
               
            
                  d)
               
               
                  hoitakse tegevus nähtavana poliitilisel areenil ning rahvusvahelises uudistemeedias, muu hulgas edastades ebaseaduslikke relvi käsitlevat teavet, esitades poliitika seisukohast asjakohaseid analüüse käimasolevate relvakontrolli protsesside toetuseks ja kohandades aruandeid rahvusvahelise uudistemeedia maksimaalse huvi äratamiseks.
               
            4.4.4.   Projekti rakendamise näitajad
      
      Kavandatava tegevuse jooksul koostatakse kuni kümme internetipõhist iTrace iga seotud poliitikaaruannet, mida levitatakse kogu maailmas.
      4.4.5.   Projekti kasusaajad
      
      Kasusaajate täieliku loetelu (mis on kõigi käesolevas otsuses loetletud projektide puhul sama) kohta vt punkti 4.1.5 eespool.
      5.   Asukohad
      
      Projekt 1 viiakse läbi Ühendkuningriigis. Projektiga seoses tunnistatakse, et kohapealsete uurimiste tulemusi ei saa vahemaa tagant reprodutseerida ning projekt 2 eeldab tavarelvade ekspertide ulatuslikku lähetamist kohapeale, konfliktidest mõjutatud piirkondadesse. Neid lähetusi hinnatakse ühekaupa, arvestades julgeolekut, juurdepääsu ja teabe kättesaadavust. CAR on juba loonud kontaktid või on läbi viimas projekte paljudes asjaomastes riikides. Projekt 3 viiakse läbi rahvusvahelistel konverentsidel kogu maailmas ning riikide valitsuste ja asjaomaste organisatsioonidega koordineerides, et tagada projekti maksimaalne nähtavus. Projekt 4 viiakse läbi Ühendkuningriigis.
      6.   Kestus
      
      Projektide eeldatav kogukestus on 24 kuud.
      7.   Rakendusüksus ja ELi nähtavus
      
      Käesoleva otsuse tehniline rakendamine tehakse ülesandeks CARile. CAR täidab oma ülesannet kõrge esindaja vastutusel.
      CAR kujunes välja relvade uurijate kasvavast võrgustikust, mis on alates 2006. aastast teinud eesrindlikku tööd tavarelvade ja laskemoona tuvastamise ja päritolu kindlakstegemise valdkonnas. CAR keskendub relvade tuvastamisele ja päritolu kindlakstegemisele kohapeal. See üksikjuhtumite uurimise lähenemisviis ja selle läbiviimiseks vajalik tehniline suutlikkus on oluline selleks, et põhjalikult kaardistada tavarelvade konfliktiolukorras olevatesse riikidesse või nende riikide siseselt kõrvalesuunamist, mida rahvusvaheline kogukond ei jälgi praegu piisavalt. Selleks saadab CAR väikesed, kümme või enam aastat relvadega seotud erialast kogemust omavate uurijate rühmad konfliktidest mõjutatud piirkondadesse, et analüüsida ja dokumenteerida ebaseaduslikke relvi kohapeal.
      Alates 2013. aasta maist lähetas CAR välioperatsioonide töötajad 18 konfliktidest mõjutatud piirkonda, andis otsest abi seitsmele ÜRO sanktsioonide järelevalvega tegelevatele töörühmadele, sõlmis ametlikud teabevahetust käsitlevad lepingud kahe ÜRO rahuvalvemissiooniga ja osutas tehnilist abi kahele ÜJKP missioonile. CAR osutas seitsme riigi valitsusele regulaarselt tehnilist abi relvade tuvastamise ja päritolu kindlakstegemise valdkonnas. CAR on ainus väljaspool ÜRO süsteemi tegutsev organisatsioon, mis tegeleb eranditult tavarelvade, laskemoona ja nendega seotud materjalide tuvastamise ja päritolu kindlakstegemisega kohapeal, praegu aset leidvates relvastatud konfliktides.
      25. novembri 2013. aasta otsusega 2013/698/ÜVJP volitati CARile iTrace'i väljatöötamine ja rakendamine. iTrace on ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmne mehhanism. Oma katseetapis (iTrace I) keskendus projekt peamiselt ebaseaduslike relvade dokumenteerimisele Sahara-taguses Aafrikas, pöörates täiendavalt tähelepanu Lähis-Idale (Iraak ja Süüria), ning tulemuste sisestamisele iTrace'i süsteemi. Projektiga on seni dokumenteeritud enam kui 200 000 ühikut, mille hulka kuuluvad relvad, laskemoon ja nendega seotud materjalid, mis liiguvad konfliktidest mõjutatud piirkondades.
      CAR võtab kõik vajalikud meetmed teadvustamaks avalikkusele asjaolu, et tegevust rahastab liit. Sellised meetmed viiakse ellu vastavalt liidu välistegevuse alase teabe edastamise ja nähtavuse käsiraamatule, mille on koostanud ja avaldanud komisjon.
      CAR tagab seega liidu panuse nähtavuse sobivate märkide ja reklaami kaudu, toonitades liidu rolli, tagades liidu meetmete läbipaistvuse ja suurendades teadlikkust käesoleva otsuse tegemise põhjustest, samuti liidu toetusest sellele otsusele ning selle toetuse tulemustest. Projekti käigus koostatavas materjalis esitatakse liidu lippu silmapaistval viisil kooskõlas liidu suunistega lipu nõuetekohase kasutamise ja kujutamise kohta.
      8.   Aruanded
      
      CAR koostab kirjeldavaid kvartaliaruandeid.
      
         (1)  Nõukogu 25. novembri 2013. aasta otsus 2013/698/ÜVJP ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmse mehhanismi toetamise kohta, et vähendada nendega ebaseaduslikult kauplemise riski (ELT L 320, 30.11.2013, lk 34).